ลูกจ้างเลือกลงทุนเองโต5%
กองทุนสำรองเลี้ยงชีพที่นายจ้างเปิดสมาชิกเลือกลงทุนเอง ไตรมาส 2 เพิ่ม 5% อุตสาหกรรมเติบโต 2.8%
17 ส.ค. 2555

กองทุนสำรองเลี้ยงชีพที่นายจ้างเปิดสมาชิกเลือกลงทุนเอง ไตรมาส 2 เพิ่ม 5% อุตสาหกรรมเติบโต 2.8%
นางดวงมน จึงเสถียรทรัพย์ ผู้ช่วยเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า กองทุนสำรองเลี้ยงชีพที่ให้สมาชิกมีทางเลือกในการลงทุน (Employee’s Choice) ได้รับความนิยมอย่างต่อเนื่อง ณ สิ้นไตรมาส 2 มีนายจ้างจัดตั้งจำนวน 3,710 คน เพิ่มขึ้น 176 คน หรือ 5% จากไตรมาสแรก หรือคิดเป็น 31.5% ของจำนวนนายจ้างทั้งหมดในประเทศ เทียบกับ 30.7% ในไตรมาสแรก 
ขณะที่กองทุนหลายนโยบายการลงทุน (Master Fund) มีจำนวน 106 กองทุน เพิ่มขึ้น 1.9% จากไตรมาสแรก คิดเป็น 23.6% ของจำนวนกองทุนทั้งหมด 
“จำนวนนายจ้างที่จัดให้มี Employee’s Choice เพิ่มขึ้นอย่างต่อเนื่อง เป็นผลมาจากบริษัทและหน่วยงานต่างๆ เห็นถึงประโยชน์ที่สมาชิกสามารถเลือกนโยบายการลงทุนที่สอดคล้องกับความต้องการของแต่ละบุคคลได้ รวมทั้ง ก.ล.ต.สนับสนุนให้มีการจัดตั้งกองทุนในลักษณะนี้ เพื่อเปิดโอกาสให้สมาชิกมีทางเลือกในการลงทุนตามระดับความเสี่ยงที่แต่ละคนยอมรับได้ รวมทั้งเพื่อให้ได้ผลตอบแทนที่ตนคาดหวัง” นางดวงมน กล่าว
สำหรับภาพรวมของกองทุนสำรองเลี้ยงชีพในไตรมาส 2 ยังเติบโตต่อเนื่องจากไตรมาสแรก ทั้งมูลค่าทรัพย์สินสุทธิ (NAV) จำนวนนายจ้างและจำนวนลูกจ้าง โดย NAV อยู่ที่ 656,240 ล้านบาท เพิ่มขึ้น 2.8% จำนวนนายจ้าง 11,793 คน เพิ่มขึ้น 295 คน หรือ 2.6% จากไตรมาสก่อนหน้า และจำนวนลูกจ้าง 2,338 ล้านคน เพิ่มขึ้นประมาณ 1.5 หมื่นคน หรือ 0.3%
ขณะที่จำนวนกองทุนสำรองเลี้ยงชีพ ณ สิ้นไตรมาส 2 ลดลงเล็กน้อย โดยเป็นการยกเลิกกองทุนเพื่อเข้าร่วมกองทุนหลายนายจ้างที่มีหลายนโยบายการลงทุน (Master Pooled Fund) เมื่อพิจารณาขนาดกองทุนพบว่า 83.7% ของกองทุนทั้งหมดเป็นกองทุนขนาดใหญ่กว่า 100 ล้านบาท และ 78.2% ของกองทุนทั้งหมดมีจำนวนสมาชิกกองทุนมากกว่า 500 คน